སྤེལ་ལྗམ་བོད་ཚོགས་དྲུང་གཞོན་ས་དཀར་བཀྲ་ཤིས་གནས་ཚུལ་བཏང་བ་ལྟར་ན།ཟླ་འདིའི་ཚེས་༢༤ཉིན་གྱི་ཚོགས་འདུ་དེ་སྤེལ་ལྗམ་བོད་རིགས་ཚོགས་པའི་གོ་སྒྲིག་འོག་གྲོང་ཁྱེར་ཨན་ཁྲིེར་ཝར་ཕན་དུ་འཚོགས་པ་དང་།འཆར་ལོའི་གསུམ་བཅུའི་དུས་དྲན་སྲུང་བརྩིའི་ལས་འགུལ་དེ་ཡུ་རོབ་བོད་རིགས་ཚོགས་པ་ཁག་དང་བོད་དོན་ལས་འགུལ་བའི་ཚོགས་པ་ཁག་མཉམ་འབྲེལ་གྱིས་སྤེལ་ལྗམ་རྒྱལ་ས་སྤར་སིལ་དུ་གཞི་རྒྱ་ཆེ་བའི་འདུ་འཛོམས་རང་བཞིན་གྱི་ལས་འགུལ་ཞིག་སྤེལ་རྒྱུའི་ཐད་ལ་གྲོས་སྡུར་བྱས་ཡོད་པ་རེད།ཚོགས་འདུ་དེར་ཡུ་རོབ་ཀྱི་བོད་མི་མང་སྤྱི་འཐུས་རྣམ་གཉིས་དབུ་བཞུགས་ཐོག་ཡུ་རོབ་རྒྱལ་ཁབ་ཁག་བཅུ་སྟེ།སྤེལ་ལྗམ་དང་།དབྱིན་ལན།ཧོ་ལན་ཊི།ཧྥ་རན་སི།ཨི་ཊ་ལིས།སི་པན།སུད་སི།པོ་ལན་ཏྲི།འཇར་མན།ནོར་ཝེ་བཅས་ཀྱི་བོད་རིགས་ཚོགས་པའི་ཚོགས་གཙོ་དང་རྒྱུན་ལས་སྐུ་ཚབ།བོད་དོན་ལས་འགུལ་ཚོགས་པ་སྤེལ་ལྗམ་ས་གནས་གཞོན་ནུ།ས་གནས་ཆུ་སྒང་།སིད་སུ་མི་རབས་གསར་པའི་མཐུན་ཚོགས།རྒྱ་བོད་མཛའ་འབྲེལ་ཚོགས་པ།སུད་བོད་མཛའ་འབྲེལ་ཚོགས་པ་ཁག་གི་སྐུ་ཚབ་བཅས་མི་གྲངས་སུམ་ཅུ་ཙམ་འདུ་འཛོམས་བྱུང་ཡོད་ལ།ཚོགས་ཐོག་ཏུ་འཆར་ལོའི་གསུམ་བཅུའི་དུས་དྲན་སྲུང་བརྩི་ཚགས་ཚུད་ཡོང་བར་ཚོགས་ཆུང་ཟུར་འཛུགས་ཀྱིས་ཚོགས་མི་གཏན་འབེབས་དང་།དུས་དྲན་སྲུང་བརྩི་དང་འབྲེལ་ཡུ་རོབ་མཉམ་འབྲེལ་སྒྲིག་འཛུགས་ཀྱི་ཆེས་མཐོའི་ལྷན་ཁང་ཁག་ནང་ལ་བོད་དོན་ཞུ་གཏུགས་ཀྱི་ལས་འགུལ་སྤེལ་རྒྱུ།རྒྱ་ནག་གི་དཔོན་རིགས་གསར་པར་དགོས་འདུན་ཞུ་ཡིག་གཏོང་རྒྱུ་བཅས་གྲོས་ཆོད་ཁག་བཅུ་ཙམ་བཞག་ཡོད་པ་རེད།ཚོགས་བཅར་མ་ཐུབ་ཀྱང་ཚོགས་འདུའི་ཐག་གཅོད་ལ་རྒྱབ་སྐྱོར་ཡོད་པའི་བརྡ་ལན་འབྱོར་བཨོ་སི་ཁྲི་རི་ཡ།ཊན་མགསུད་ཝེ་ཏན།ཨེ་ཨར་ལན་ཊི།ཨུ་རུ་སུ་བཅས་ཀྱི་བོད་རིགས་ཚོགས་པ་རྣམས་ཡོད་པ་རེད།།